Moet ek my baas vertel ek is bipolêr? | SARIE
FOTO Unsplash	26 Mei 2016
Moet ek my baas vertel ek is bipolêr?	deur SARIE.com-span
Dilemma: Moet ek my baas vertel ek is bipolêr?
Ek is gediagnoseer met bipolêre gemoedsteurnis. Toe ek aansoek gedoen het om my werk, het ek my baas nie vertel nie. Ek was bang dit sou my kanse om die pos te kry beduiwel en ek wou nie my private sake uitlap nie. Ek sou oop kaarte speel as dit nodig sou word. Dit beïnvloed wél my produktiwiteit omdat dit soms gebeur dat ek weens ’n insinking ’n paar weke of selfs maande nie voluit kan werk nie of gehospitaliseer word. Hoe behoort ek dit te hanteer?
Pieter Human, direkteur van ’n arbeidsadviesdiens, antwoord:
Psigiatriese siektes moet omsigtig hanteer word en werkgewers moet baie versigtig wees om nie werknemers wat hieraan ly te stigmatiseer nie. Speel oop kaarte met jou base. Dít sal verseker indien jou siekte jou werk sou beïnvloed, hulle meer empaties sal optree. Jy is nie verplig om in jou onderhoud jou siekte te verklaar nie. Sou hy jou egter dirék vra of jy aan ’n mediese toestand ly wat jou produktiwiteit mag beïnvloed en jy verswyg dit of antwoord misleidend (en dit blyk later), kan jou dienste later beëindig word. Jy mag wél aandring dat dié inligting vertroulik gehou word.
Jou baas moet bipolariteit soos enige ander siekte hanteer. In uiterste gevalle, as hy kan bewys dat dit jou werk só beïnvloed dat jy té veel werk mis weens siekteverlof, kan hy jou dienste beëindig weens mediese ongeskiktheid.
Dis ’n taamlik omslagtige prosedure. Daar moet genoeg rede (bekend as “substantiewe billikheid”) wees om jou af te dank. Hy moet kan bewys dat jou toestand jou werk só beïnvloed dat jy dit nie meer behoorlik kan doen nie. Een van die eerste stappe is dat jou werkgewer ’n brief van jou psigiater kry wat bevestig dat jou toestand permanent is. As jy voel jy is onbillik behandel, kan jy die saak binne dertig dae ná diensbeëindiging na die dispuutresolusieforum van die CCMA verwys.
As jy voel daar is teen jou gediskrimineer weens jou toestand, kan die saak na die Arbeidshof verwys word. Indien jou baas omstandighede só moeilik vir jou maak dat jy geen keuse het as om te bedank nie, kan jy dit na die CCMA verwys op grond van “konstruktiewe ontslag”. Dié sake is egter moeilik om te bewys, want die bewyslas is op jou.